b'\n_START_ARTICLE_\nJalustin\n_START_PARAGRAPH_\nJalustin on ratsun varusteisiin kuuluva kehys tai rengas, jossa ratsastaja pit\xc3\xa4\xc3\xa4 jalkaansa. Jalustin kiinnittyy satulaan jalustinhihnalla. Jalustimia k\xc3\xa4ytet\xc3\xa4\xc3\xa4n yleens\xc3\xa4 pareittain ja niiden tarkoituksena on auttaa ratsaille nousua ja toimia tukena ratsastettaessa. Jalustimen k\xc3\xa4ytt\xc3\xb6 lis\xc3\xa4\xc3\xa4 ratsastajan kyky\xc3\xa4 pysy\xc3\xa4 satulassa ja kontrolloida ratsua.\n_START_SECTION_\nVarhaista kehityst\xc3\xa4\n_START_PARAGRAPH_\nBritish Museumin kokoelmiin kuuluvissa assyrialaisissa pronssiovissa 850-luvulta eaa. on kuvattu ratsastava kuningas, jonka jalat lep\xc3\xa4\xc3\xa4v\xc3\xa4t satulana toimivaan pehmikkeeseen kiinnitetyill\xc3\xa4 jalkalaudoilla._NEWLINE_Intiassa toisella vuosisadalla eaa. k\xc3\xa4ytettiin hevosen selk\xc3\xa4\xc3\xa4n noustaessa apuna nahkahihnaa, jonka p\xc3\xa4\xc3\xa4ss\xc3\xa4 oli isonvarpaan ymp\xc3\xa4rille tarkoitettu lenkki.\n_START_SECTION_\nJalustin Euroopassa\n_START_PARAGRAPH_\nGootit oppivat jalustimen k\xc3\xa4yt\xc3\xb6n vaeltaessaan Euroopan l\xc3\xa4pi. Etel\xc3\xa4-Ven\xc3\xa4j\xc3\xa4ll\xc3\xa4 he kohtaisvat ratsastajakansoja skyyttej\xc3\xa4 ja sarmaatteja. Heilt\xc3\xa4 gootit oppivat jalustintekniikan, joka oli kokonaan tuntematon muualla Euroopassa. Jalustimien avulla ratsastajan tasapaino parani niin paljon, ett\xc3\xa4 h\xc3\xa4n pystyi tehokkaasti taistelemaan my\xc3\xb6s ratsunsa sel\xc3\xa4st\xc3\xa4. Goottiratsastajat osoittivat ylivoimaisuutensa ensimm\xc3\xa4isen kerran vuonna 378 Adranopolin taistelussa, jossa he surmasivat 40\xc2\xa0000 Rooman legioonalaista. T\xc3\xa4m\xc3\xa4n j\xc3\xa4lkeen jalustin levisi nopeasti esimerkiksi roomalaisten ratsumiesten eli katafraktien k\xc3\xa4ytt\xc3\xb6\xc3\xb6n._NEWLINE_Nykymuotoisen jalustimen ja sen k\xc3\xa4ytt\xc3\xb6tavan kehityksen edellytyksen\xc3\xa4 oli satularungon kehittyminen, koska ilman sit\xc3\xa4 jalustinten k\xc3\xa4ytt\xc3\xb6 kohdisti hevosen selk\xc3\xa4\xc3\xa4n haitallista painetta.'